钦定古今图书集成/明伦汇编/氏族典/第325卷 > 《廖用贤尚友录》 > 弘演
## 钦定古今图书集成/明伦汇编/氏族典/第325卷 > 《廖用贤尚友录》 > 弘演

按《新序》：卫懿公有臣曰弘演，远使未还，狄人攻卫，其
民曰：“君之所与禄位者，鹤也；所富者，宫人也。君使宫
人与鹤战，余焉能战？”遂溃而去。狄人追及懿公于荥
泽，杀之，尽食其肉，独舍其肝。弘演至，报使于肝毕，呼
天而号，尽哀而止，曰：“臣请为表。”因自刺其腹，内懿公
之肝而死。齐桓公闻之曰：“卫之亡也以无道，今有臣
若此，不可不存。”于是救卫于楚丘。